Metodické usmernenie
k postupu účtovania poskytnutých prostriedkov na zabezpečenie činnosti komisie na obnovu evidencie pozemkov 

Štátne rozpočtové organizácie a obce vedú účtovníctvo v zmysle zákona č. 431/2002 Z. z. o účtovníctve v znení neskorších predpisov a na základe Opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len „Opatrenie“).
V zmysle zákona č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov sú správy katastra miestnymi orgánmi štátnej správy na úseku katastra. V pôsobnosti správy katastra v sídle kraja je riadiť a kontrolovať výkon štátnej správy na úseku katastra, vykonávať v druhom stupni štátnu správu vo veciach, v ktorých 
v prvom stupni konajú správy katastra  a zabezpečovať zostavenie návrhu registra obnovenej evidencie pozemkov v zmysle zákona 
č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov (ďalej len „zákon 
č. 180/1995 Z. z.). Správa katastra v sídle kraja účtuje o príslušných nákladoch v súvislosti s vykonávaním hlavnej činnosti.
	Podľa zákona č. 180/1995 Z. z. sa v konaní o obnove evidencie niektorých pozemkov a právnych vzťahov k nim  zisťujú dostupné údaje o pozemkoch a právnych vzťahoch k nim a na ich základe sa zostavuje a schvaľuje register obnovenej evidencie pozemkov. Správa katastra v sídle kraja je vecne príslušným správnym orgánom na konanie. Na konanie sa vzťahuje zákon č. 71/1967 Zb. o správnom konaní (správny poriadok). Na finančné zabezpečenie nákladov konania je účastník konania povinný zaplatiť príspevok v zmysle § 10 zákona 
č. 180/1995 Z. z., pričom najmenej 50 % týchto prostriedkov správny orgán poskytne obci na zabezpečenie činnosti komisie. 
Na základe § 23 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov je správa katastra v sídle kraja oprávnená prekročiť rozpočtový limit výdavkov o prostriedky prijaté od účastníkov konania o obnove evidencie niektorých pozemkov a právnych vzťahov k nim. Obec použije finančné prostriedky na krytie nákladov spojených s činnosťou komisie napr.: odmeny členov komisie, náklady na doručovanie výpisov, cestovné náklady členov komisie, nákup potrebnej techniky, drobný kancelársky materiál.
Príspevok, ktorý je povinný zaplatiť účastník konania, má charakter správneho poplatku. Nakoľko sa jedná 
o zákonom stanovený poplatok, účtovná jednotka o ňom účtuje v zmysle § 60 Opatrenia na účte 538 – Ostatné dane a poplatky. Výnosy z týchto poplatkov sa v zmysle § 71 Opatrenia účtujú u prijímateľa na účte 633 – Výnosy z poplatkov. 
V zmysle § 47 Opatrenia sa v štátnej rozpočtovej organizácii účtuje poskytnutie transferu pre obec na zabezpečenie činnosti komisie na účte 359 – Zúčtovanie transferov  medzi subjektmi verejnej správy a iné zúčtovania. V obci sa účtuje tento transfer, ktorý bol poskytnutý zo štátneho rozpočtu na zabezpečenie činnosti komisie, na účte 357 – Ostatné zúčtovanie rozpočtu obce a vyššieho územného celku. Zúčtovanie transferu do výnosov na účet 693 sa účtuje v súvislosti s dosiahnutými nákladmi obce. 

Postup účtovania správy katastra v sídle kraja o príspevku prijatom od účastníka konania v zmysle § 10 zákona č. 180/1995 Z. z. 

Popis účtovného prípadu	MD	D	
Príjem poplatku od účastníka konania	224	633	
Predpis odvodu príjmov do štátneho rozpočtu	588	351	
Príslušné náklady v súvislosti s vykonávaním hlavnej činnosti 	5xx	3xx	
Zúčtovanie bežného transferu od zriaďovateľa vo vecnej a časovej súvislosti s výdavkami	352	681	
Transfer poskytnutý katastrálnym úradom obci 	359	225	
Súčasne zúčtovanie bežného transferu od zriaďovateľa 	352	359	

 
Postup účtovania prijatého transferu zo štátneho rozpočtu v obci na zabezpečenie činnosti komisie na obnovu evidencie pozemkov:

Popis účtovného prípadu	MD	D	
Príjem prostriedkov zo štátneho rozpočtu od príslušnej správy katastra v sídle kraja	221	357	
Faktúra napr. za kancelársky materiál	501	321	
Úhrada faktúry	321	221	
Zúčtovanie bežného transferu do výnosov vo vecnej a časovej súvislosti s nákladmi	357	693